<classify> Stars ipo kwenye maandalizi ya kuikabili Nigeria Super Eagles katika mechi ya kuwania kufuzu michuano ya Kombe la Mataifa Afrika Afcon 2017 itakayochezwa Dar es Salaam, Septemba 5, mwaka huu.Akizungumzia mechi hiyo, Mkwasa alisema vijana wake wanaendelea vizuri na progamu yao ya mazoezi, ambapo wachezaji wote wanafanya mazoezi kwa usikivu na umakini mkubwa kujiandaa na mchezo dhidi ya Nigeria.Wachezaji wote wapo katika hali nzuri, wanajituma, wanafanya mazoezi kwa nguvu, na kutokana na kuwa mazingira mazuri ya kambi, kila mmoja anaonesha uwezo binafsi wa kutaka kupata namba katika kikosi cha kwanza, alisema Mkwasa.Aidha, taarifa ya Ofisa Habari wa TFF, Baraka Kizunguto ilisema Abdi Banda ni mchezaji pekee aliye majeruhi baada ya kupata tatizo la kuchanika nyama za paja, na kwa mujibu wa daktari wa timu Dk Yomba, anapaswa kupumzika kwa takribani siku 10 kabla ya kuanza mazoezi mepesi tena.Katika hatua nyingine, timu ya taifa ya vijana chini ya umri wa miaka 15 imejichimbia kambini Morogoro kujiandaa na mechi dhidi ya timu ya kombaini ya mkoa huo mwishoni mwa wiki hii.U-15 inayonolewa na kocha Bakari Shime, imeingia kambini mkoani Morogoro ikiwa ni sehemu ya vijana hao kukutana kila mwisho wa mwezi na kucheza michezo ya kirafiki na kombaini za mikoa kwa lengo la mwalimu kutazama uwezo wa vijana wake na kuongeza vijana wengine atakaowabaini katika michezo hiyo.Kwa mujibu wa taarifa ya Kiziguto, timu hiyo itacheza mechi mbili dhidi ya vijana wenzao wa mkoa huo. TFF iliandaa utaratibu wa timu hiyo kucheza michezo ya kirafiki kila mwisho wa mwezi ndani ya nchi, kabla ya Desemba kwenda Malawi, Zambia, Zimbabwe, Botswana na Afrika Kusini kucheza michezo ya kirafiki ya kimataifa.Lengo la kambi hiyo ni kuandaa kikosi bora cha vijana kitachoshiriki kuwania kufuzu kwa fainali za Mataifa Afrika kwa vijana wenye umri chini ya miaka 17. Aidha, timu ya soka ya taifa ya wanawake Twiga Stars imeendelea kujifua Zanzibar ikijiandaa na safari ya kwenda kushiriki michezo ya Afrika itakayofanyika Congo Brazzaville mwezi ujao.Kikosi cha timu hiyo kinatarajiwa kuondoka nchini Septemba mosi kuelekea nchini humo ambapo itacheza na wenyeji Congo, Nigeria na Ivory Coast katika mechi za makundi. Wakati huohuo Shirikisho la Soka Tanzania TFF limempongeza Katibu Mkuu wa Kamati ya Olimpiki Tanzania TOC Filbert Bayi kwa kuchaguliwa kuwa Mjumbe wa Kamati ya Ufundi ya Shirikisho la Riadha Duniani IAAF.Katika salamu zake, Rais wa TFF, Jamal Malinzi amempongeza Bayi kwa kuchaguliwa katika nafasi hiyo muhimu ya kutunga na kupitisha sheria zinazotumika katika michezo ya Olimpiki duniani. Bayi amechaguliwa katika uchaguzi uliofanyika China wiki iliyopita ambako ataitumikia kwa miaka minne.Kwa niaba ya familia ya mpira wa miguu nchini, TFF inamtakia kila la kheri Filbert Bayi katika nafasi hiyo aliyochaguliwa na kuahidi kuendelea kushirikiana naye katika kuendeleza michezo nchini, ilisema taarifa ya TFF.  <topic>: MICHEZO 